Pålægsfabrikken Delika i Aalborg tilbagekalder nu seks slags pålæg, fordi der er fundet listeriabakterier på fabrikkens produktionsudstyr og i en enkelt færdigvare. Helt konkret gælder det produkterne sylte, kalkunsylte, rullepølse, Mesterpålæg hambugerryg, Mesterpålæg røget rullepølse og Slagtermesterens hovmesterskinke. Det skriver Fødevarestyrelsen på sin hjemmeside. Produkterne har pakkedato fra og med den 7. november til den 6. december i år. De fleste produkter er blevet solgt i Rema1000, men sylten kan også findes i Fleggaard, og hovmesterskinken er også blevet solgt fra både Bilka og Føtex. Fødevarestyrelsen råder til, man kasserer produkterne, hvis man har købt nogle af den nævnte slags. Alternativt kan man levere dem tilbage til butikken, hvor man har købet dem. Man risikerer infektion med listeriabakterier, hvis man indtager pålægget. Symptomerne minder om influenza - feber, hovedpine og eventuelt mave-tarm-problemer. I sjældne tilfælde kan listeria forårsage meningitis og blodforgiftning.

Referat:
Nordjysk fødevarevirksomhed tilbagekalder nu seks slags pålæg, fordi de risikerer at indeholde livsfarlig listeria.